Komisijos reglamentas (EEB) Nr. 269/91
1991 m. vasario 1 d.
nustatantis viešojo saugojimo išlaidų finansavimui naudojamų standartinio dydžio sumų bendras įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1985 m. birželio 11 d. Tarybos reglamentą (EEB) Nr. 1676/85 dėl apskaitos vieneto vertės ir perskaičiavimo kursų, taikytinų bendrosios žemės ūkio politikos tikslais [1], su paskutiniais pakeitimais, padarytais Reglamentu (EEB) Nr. 2205/90 [2], ypač į jo 5 straipsnio 3 dalį,
atsižvelgdama į 1978 m. rugpjūčio 2 d. Tarybos reglamentą (EEB) Nr. 1883/78, nustatantį intervencijų finansavimo iš Europos žemės ūkio orientavimo ir garantijų fondo (Garantijų skyriaus) bendrąsias taisykles [3], su paskutiniais pakeitimais, padarytais Reglamentu (EEB) Nr. 787/89 [4], ypač į jo 6 straipsnio antrąją pastraipą,
kadangi Tarybos reglamentas (EEB) Nr. 1678/85 [5] su paskutiniais pakeitimais, padarytais Reglamentu (EEB) Nr. 3609/90 [6], nustatė žemės ūkio perskaičiavimo kursus, naudotinus Reglamento (EEB) Nr. 1883/78 6 straipsnyje nurodytoms standartinio dydžio sumoms; kadangi vykdoma, taikytiną kursą nustatanti, operacija turėtų įvykti pirmą EŽŪOGF finansinių metų dieną;
kadangi Tarybos sprendimas dėl žemės ūkio perskaičiavimo kursų 1991 finansiniais metais buvo priimtas jau jiems prasidėjus; kadangi todėl 1991 finansiniams metams turi būti specialiai nustatyta konkreti vykdoma kursų nustatymo operacija;
kadangi, atsižvelgiant į minėtų standartinio dydžio sumų nustatymo metodikos pokyčius, jos turėtų būti išmokamos visos;
kadangi šiame reglamente numatytos priemonės atitinka EŽŪOGF Komiteto nuomonę,
PRIĖMĖ ŠĮ REGLAMENTĄ
1 straipsnis
Komisijos reglamente (EEB) Nr. 1643/89 [7] įterpiamas šis straipsnis:
"1a straipsnis
Apskaičiuojant su viešuoju saugojimu susijusias išlaidas, standartinio dydžio sumos yra keičiamos į nacionalinę valiutą naudojant tuos žemės ūkio produktams perskaičiavimo kursus, kurie galiojo pirmąją EŽŪOGF Garantijų skyriaus finansinių metų dieną.
Tačiau 1991 finansiniais metais taikomi 1990 m. gruodžio 17 d. galioję žemės ūkio perskaičiavimo kursai."
2 straipsnis
1986 m. birželio 3 d. Komisijos reglamento (EEB) Nr. 1730/86 dėl tam tikrų intervencijų finansavimo iš EŽŪOGF Garantijų skyriaus išsamių taisyklių [8] 2 straipsnis panaikinamas nuo 1990 m. spalio 1 d.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. vasario 1 d.